Source: http://inatsisit.gl/lov?rid=%7BDBB3367E-BBF4-439C-BE56-2EF2E7FE8AD4%7D
Timestamp: 2019-02-23 02:29:51+00:00
Document Index: 974956

Matched Legal Cases: ['§ 1', '§ 2', '§ 3', '§ 4', '§ 5', '§ 6', '§ 7', '§ 12', '§ 6', '§ 8', '§ 9', '§ 10', '§ 11', '§ 12', '§ 7', '§ 13', '§ 14', '§ 15', '§ 16', '§ 16', '§ 17', '§ 18', '§ 2', '§ 19', '§ 20', '§ 17', '§ 21', '§ 22', '§ 23', '§ 24', '§ 25', '§ 1', '§ 26', '§ 27', '§ 9', '§ 11', '§ 12', '§ 13', '§ 22', '§ 26', '§ 28', '§ 8', '§ 10', '§ 11', '§ 13', '§ 26']

Allagaateqarfeqarneq pillugu Inatsisartut inatsisaat nr. 22, 30. oktober 1998-imeersoq
Inatsisartut inatsisaata atuuffissaa
§ 1. Inatsisartut inatsisaat Namminersorlutik Oqartussani Kalaallit Nunaannilu kommunini ingerlatsivinnut tamanut atuuppoq.
Imm. 2. Naalakkersuisut aalajangiisinnaapput inatsit sullissiveqarfinnut, ingerlatseqatigiiffinnut, peqatigiiffinnut il.il. erseqqinnerusumik taaneqartunut, pisortat ingerlatsiveqarfiisut naatsorsuunneqarsinnaanngitsunut tamakkiisumik ilaannakortumilluuniit atuutissasoq. Aatsaalli taamaattoqartassaaq sulinerminni aningaasartuutaat tamarmik amerlanersaalluuniit pisortanit akilerneqartarpata, imaluunniit inatsisikkut peqqussutikkulluunniit pisortat sinnerlugit aalajangiinissaminnut pisinnaatitaaffilerneqarsimappata.
Imm. 4. Pissutsit Inatsisartut aamma oqartussaaffeqarfiit suliffeqarfiillu tassunga atasut allagaateqarfiinut tunngasut pillugit maleruagassat Inatsisartut siulittaasoqarfiannit aalajangersarneqassapput Naalakkersuisut isumaqatiginiareerlugit.
Imm. 5. Inatsisartut inatsisaanni kapitali 6, inunnit ataasiakkaanit aamma sullissiveqarfinnit, ingerlatseqatigiiffinnit, peqatigiiffinnit il.il. toqqortanut imm. 1-2-mi ilaanngitsunut (namminerisamik toqqortat) atuuppoq.
§ 2. Naalakkersuisut inatsit malillugu suliassat suliarineqartarnerat pillugu naalagaaffimmi oqartussanut, naalagaaffimmi oqartussaasut sullissiveqarfiinut Kalaallit Nunaanniittunut tun­ngatillugu isumaqatigiissuteqarsinnaapput.
§ 3. Nunatta Katersugaasivia Allagaateqarfialu toqqortat oqaluttuarisaanermi nalillit imaluunniit innuttaasunut oqartussaasunullu allaffissornikkut inatsisitigulluunniit pissutsinut uppernarsaatissat atuuttut toqqortarineqarnissaasa qularnaarneqarnissaat pisortat sullissiveqarfiutaasa toqqorsiviiniittut aammalu kapitali 6-imi aalajangersakkat naapertorlugit inuit namminerisamik toqqortaataasa katersorneqarnissaannut, aaqqissuunneqarnissaannut, toqqortarineqarnissaannut nalunaarsorneqarnissaannullu akisussaavoq.
Imm. 2. Nunatta Katersugaasivia Allagaateqarfialu toqqortat pissarsiarineqartut aallaavigalugit ilisimatusarnermik ingerlatsissaaq kiisalu Kalaallit Nunaanni piorsarsimassutsikkut inuiaqatigiillu oqaluttuarisaanikkut ineriartornerannik ilisimanninneq siaruartissallugu.
Imm. 3. Nunatta Katersugaasivia Allagaateqarfialu toqqorsiveqarnermut tunngasutigut piorsarsimassutsikkut sullissiveqarfinnik allanik Nunatsinniittunik avataaniittunillu siunnersuisassaaq suleqateqartassallunilu.
§ 4. Nunatta Katersugaasivia Allagaateqarfialu pisortat sullissiveqarfiinut toqqorsiveqarnermut tunngasutigut siunnersuisassaaq.
Imm. 2. Nunatta Katersugaasivia Allagaateqarfialu pisortat sullissiveqarfiutaasa toqqortaataasa suliarineqartarnerannik toqqortarineqartarnerannillu nakkutilliisuussaaq.
Pisortat sullissiveqarfiutaasa toqqorsiveqarnerannut tunngasut
Toqqortaqarneq
§ 5. Suulluuniit paasissutissartallit pisortat sullissiveqarfiini sulinikkut pilersinneqartut taakkuluuniit aqqutigalugit pilersinneqartut toqqorneqassapput.
§ 6. Pisortat sullissiveqarfiutaasa toqqortaatimik, elektroniskimik toqqortat ilanngullugit, qaqugukkulluuniit Nunatta Katersugaasiviata Allagaateqarfiatalu akuerisaanik isumannaatsumik suliarineqarnissaat toqqortarineqarnissaallu isumagissavaat.
§ 7. Pisortat sullissiveqarfiata suliassaqarfiisa pisortat sullissiveqarfiannut allamut nuunneqarneranni, toqqortat sulianut inaarneqanngitsunut tunngassuteqartut pisortat sullissiveqarfiutaannut suliassaqarfimmik tigusisumut nuunneqartassapput.
Imm. 2. Toqqortat allat Nunatta Katersugaasivianut Allagaateqarfianullu nuunneqarnissamik tungaanut pisortat sullissiveqarfiutaanni nuussisumiiginnartassapput, tak. § 12. Toqqortat taamaattut pisortat sullissiveqarfiutaannut tigusisumut nuunneqartarnissaat Nunatta Katersugaasiviata Allagaateqarfiatalu pisuni immikkut ittuni akuerisinnaavaa.
Imm. 3. § 6, imm. 2-imi aalajangersagaq aamma atuutissaaq imm. 1 aamma 2 naapertorlugit toqqortaatinik nuussisoqarnerani.
§ 8. Naalakkersuisut pisortat sullissiveqarfiutaasa toqqortaatinik suliarinnittarnerat toqqortarinnittarnerallu pillugit erseqqinnerusunik maleruagassiussapput. Kommunini ingerlatsiviit toqqortaatinik suliarinnittarnerat toqqortaqartarnerallu pillugit maleruagassat Kalaallit Nunaanni Kommunit Kattuffiannut, KANUKOKA-mut isumaqatiginninniareernikkut aalajangersarneqassapput.
Allanut tunniussineq
§ 9. Pisortat sullissiveqarfiutaasa toqqortaataat allanut tunniunneqassanngillat aammalu eqqartuussiviit aqqutigalugit piginnittussaajunnaarsitsinikkut piginnittussaasulluuniit akuersissutigineqarneratigut pissarsiarineqarsinnaanngillat.
Imm. 2. Pisortat sullissiveqarfiutaasa toqqortaataat inunnit ataasiakkaanit pigineqalersimappata akiliutitaqanngitsumik Nunatta Katersugaasivianut Allagaateqarfianullu utertinneqartassapput.
Toqqorsiveqarnermut allakkanillu nalunaarsuiffeqarnermut pilersaarutit
§ 10. Naalakkersuisut toqqorsiveqarnermut allakkanillu nalunaarsuiffeqarnermut pilersaarutit pillugit maleruagassat erseqqinnerusut, Nunatta Katersugaasiviata Allagaateqarfiatalu tamatuminnga inassuteqarneratigut aalajangersassavaat. Aamma kommunini ingerlatsiviit toqqorsiveqarnermut allakkanillu nalunaarsuiffeqarnermut pilersaarutinik suliaqartarnissaat pillugu maleruagassat Kalaallit Nunaanni Kommunit Kattuffiannut, KANUKOKA-mut isumaqatiginninniareernikkut aalajangersarneqassapput.
Atortussaajunnaarsitsineq
§ 11. Naalakkersuisut toqqortat toqqortarineqartussaanngitsut, atortussaajunnaarsitsisarneq pillugu maleruagassaliorsinnaapput, Nunatta Katersugaasiviata Allagaateqarfiatalu tamatuminnga inassuteqareerneratigut.
Imm. 2. Toqqortat atortussaajunnaarsitassanngortinneqaraangata toqqortat susassaqanngitsunit takuneqarsinnaajunnaarlugit aserorterneqarnissaat pisortat sullissiveqarfiutaata isumagisassaraa.
Toqqortaatinik tunniussineq
§ 12. Toqqortat ukiunit 15-init pisoqaanerusut pisortallu sullissiveqarfiutaata sulinerani atortussaajunnaartut Nunatta Katersugaasivianut Allagaateqarfianullu tunniunneqassapput. Pisuni immikkut ittuni aamma Nunatta Katersugaasivianut Allagaateqarfianullu isumaqatigiissuteqarnikkut tunniussineq piffissami allami pisinnaavoq.
Imm. 2. Tunniussinissap tungaanut pisortat sullissiveqarfiutaat toqqortaatiminik toqqortarinninnissaminut pisussaapput.
Imm. 3. Pisortat sullissiveqarfiutaat atortussaajunnaarsinneqarpat taassuma toqqortaataasa pisoqaassusaat apeqqutaatinnagu tunniunneqartassapput, pisortat sullissiveqarfiutaannit allamit suliassaqarfimmik tigusisussamit atorneqassanngikkunik, tak. § 7.
§ 13. Toqqortat tunniunneqarnerminni torersarneqarsimassapput, poortorneqarsimallutik, nalunaaqutserneqarlutik qulequtsersorneqarsimassallutillu aammalu suliat ataasiakkaat pisariaqanngitsortaat peerneqarsimassallutik.
Imm. 2. Naalakkersuisut toqqortat tunniunneqartarnerat, matumani aamma toqqortat elekroniskiusumik toqqortaasut tunniunneqartarnerat pillugu maleruagassat erseqqinnerusut, Nunatta Katersugaasiviata Allagaateqarfiatalu tamatuminnga inassuteqarneratigut aalajangersarsinnaavaat.
§ 14. Pisortat sullissiveqarfiutaat toqqortaatinik nammineq tunniussaminik sulinermut atugassaminik attartorsinnaavoq.
Pissarsiarineqarsinnaanerat atorneqarnerallu
Tamanit pissarsiarineqarsinnaanerat
§ 15. Toqqortat Nunatta Katersugaasivianut Allagaateqarfianullu tunniunneqartut ukiunik 25-inik pisoqaassuseqaleraangamik tamanit pissarsiarineqarsinnaalersarput, taamaattoq tak. §§ 16-17.
§ 16. Toqqortat inuit ataasiakkaat pillugit paasissutissartallit, tassunga ilanngullugit aningaasaqarnerannut tunngasut, pissarsiarineqarsinnaanerat ukiunut 80-inut killilerneqarpoq.
§ 17. Pisortat inuilluunniit ataasiakkaat soqutigisaat pingaarutilitsigut eqqarsaatigineqartariaqarpata pisortat sullissiveqarfiutaat tunniussisuusoq, Nunatta Katersugaasivianik Allagaateqarfianillu oqaloqateqareernermigut §-ini 15-imi 16-imilu pissarsiarineqarsinnaanerannut killiliunneqartumit sivisunerusumik killiliisinnaavoq.
Imm. 2. Imm. 1 naapertorlugu pissarsiarineqarsinnaassusianut killiliussaq tunniussinermi aalajangerneqartassaaq toqqortaatinullu sorlernut imaluunniit toqqortaatinut ataatsimoortunut sorlernut killiliussap tunnganeranik erseqqinnerusunik imaqassalluni.
§ 18. Toqqortaatit naalagaaffimmi oqartussaneersut immikkut isumaqatigiissuteqarluni, tak. § 2, Nunatta Katersugaasivianut Allagaateqarfianullu tunniunneqartut pissarsiarineqarsinnaanerannut killissarititaasut isumaqatigiissummi aalajangiunneqartut atuupput.
§ 19. §§-it 15-imiit 18-imut naapertorlugit pissarsiarineqarsinnaanerannut killissarititat toqqortaatigineqartup ukiumi toqqorneqarfianit naatsorsorneqassapput.
§ 20. Toqqortat ilisimatusarnermut atorneqassappata Nunatta Katersugaasivia Allagaateqarfialu §§-ini 15-imiit 17-imut aalajangersakkat atortinneqannginnissaannik immikkut akuersissuteqarsinnaavoq, taamaattoq tak. imm. 2.
Imm. 2. Toqqortat § 17, imm. 1-imi aalajangersakkamit pissarsiarineqarsinnaanerat sivisunerusumik killilerlugu isumaqatigiissutit atorneqarnissaannut immikkut akuersissuteqartoqartinnagu pisortat sullissiveqarfiutaannit tunniussisumit akuersissummik pissarseqqaartoqartassaaq.
Imm. 3. Immikkut akuersissuteqarneq inuit ataasiakkaat ataqqisariaqarnerata unioqqutinneqannginnissaanik piumasaqaatitaqartassaaq.
Atorneqartarnerat
§ 21. Toqqortat §§-ini 15-imiit 18-imut maleruagassat naapertorlugit pissarsiarineqarsinnaasut Nunatta Katersugaasiviani Allagaateqarfianilu atorneqarsinnaapput, taanna atuinermut ikiorsiullugu.
Imm. 2. Ilisimatusarnermut atugassaatillugit Nunatta Katersugaasiviata Allagaateqarfiatalu toqqortat atuagaateqarfinnut, katersugaasivinnut akuerisanut aamma sullissiveqarfinnut tamakku assinginut atukkiunneqarsinnaanerat akuersissutigisinnaavaa.
§ 22. Toqqortaatinik tamanit takuneqarsinnaanngitsunik atuinissaminut akuerineqartoq, taamaaliornermigullu paasissutissanik isertuussanik ilisimasaqalersoq akuerineqartinnani paasissutissanik isertuussanik tamanut saqqummiussissanngilaq, ingerlatitseqqissanani atuissananiluunniit.
§ 23. Nunatta Katersugaasiviata Allagaateqarfiatalu toqqortat atorneqarnissaat itigartitsissutigisinnaavaa toqqortaatip toqqortarineqarnermini pissusia eqqarsaatigineqartariaqartillugu. Toqqortaatip toqqortarineqarnermini pissusia ajoqusernagu pissappat atuisussamut atugassanngorlugu assiliissummik assilillugu nuussisoqassaaq.
§ 24. Nunatta Katersugaasivia Allagaateqarfialu allagaatiminik ilisimatusarnermut aamma tamanut saqqummiussassatut akeqanngitsumik atugassanngortitsissaaq. Taamaattorli sullissinerit annertunerusut nukissanillu atuiffiusut akileqquneqarsinnaapput.
Inuit namminerisamik toqqortaataat
§ 25. Nunatta Katersugaasivia Allagaateqarfialu inunnit ataasiakkaanit, sullissiveqarfinnit, ingerlatseqatigiiffinnit, peqatigiiffinnit il.il., § 1, imm. 1-miit 2-mut ilaatinneqanngitsunit toqqortaatinik ilisimatusarnermut annertuumik imaluunniit nalinginnaasumik piorsarsimassusermut pingaaruteqartunik, katersisinnaavoq, tigusisinnaalluni isumannaarisinnaallunilu.
Imm. 2. Imm. 1 naapertorlugu toqqortaatinik tunniussisoq toqqortaatip pissarsiarineqarsinnaaneranut killiliisimatinnagu, toqqortaatit §§-ini 15-imiit 16-imut aammalu §§-ini 19-imiit 20-mut maleruagassat naapertorlugit pissarsiarineqarsinnaapput.
Imm. 3. Imm. 1-imi pineqartut atorneqarsinnaanerannik aalajangersaasoqarsimanngippat toqqortat §§-ini 21-miit 24-mut maleruagassat naapertorlugit atorneqarsinnaapput.
§ 26. Toqqortaatinik ilisimatusarnermut annertuumik imaluunniit nalinginnaasumik piorsarsimassusermut pingaarutilinnik namminerisaminik pigisaqartoq, toqqortat nunamit anninneqartinnagit toqqortaatit Nunatta Katersugaasivianit Allagaateqarfianillu assilineqarnissaannut periarfissiissaaq.
Imm. 2. Naalakkersuisut Nunatta Katersugaasivia Allagaateqarfialu inassuteqartereerlugu toqqortaatit namminerisamik pigineqartut annertuumillu ilisimatusarnermut imaluunniit nalinginnaasumik piorsarsimassusermut pingaaruteqartut killilersornissaat pillugit malittarisassaliorsinnaapput.
§ 27. §§-inik 6-mit 7-mut, § 9, imm. 2-mik, § 11, imm. 2-mik, § 12, imm. 1-imik 3-millu, § 13, imm. 1-imik, § 22-mik aamma § 26-mik unioqqutitsineq malinninnginnerluunniit akiliisitsissutaasinnaavoq.
Imm. 4. Inatsisartut inatsisaat manna atorlugu akiliisitsinerit nunatta karsiata pisassaraa.
§ 28. Inatsisartut inatsisaat januaarip aallaqqaataani 2016-imi atuutilerpoq, taamaattoq § 8, § 10, § 11, imm. 1, § 13, imm. 2 aamma § 26, imm. 2 aggustip aallaqqaataani 2015-imi atuutilissapput.
Imm. 2. Tamatuma peqatigisaanik Allagaateqarfeqarneq pillugu Inatsisartut inatsisaat nr. 22, 30. oktober 1998-imeersoq atorunnaarpoq.
Imm. 3. Maleruagassat allaffissornikkulluunniit maleruaqqusat Allagaateqarfeqarneq pillugu Inatsisartut inatsisaat nr. 22, 30. oktober 1998-imeersoq naapertorlugu aalajangersagaasut atuutsiinnarneqartulluunniit, Inatsisartut inatsisaat manna inatsisilluunniit allat naapertorlugit maleruagassanik allaffissornikkulluunniit maleruaqqusanik taarserneqarnissartik tikillugu atuutiinnassapput.
Namminersorlutik Oqartussat 3. juni 2015.
L_05-2015_bemaerk_kn
L_05-2015_betaenk_kn